《过沈仲说清樾轩》
元代·郑元祐

眷此龙伯国，湖江白漫漫。路出洲渚上，天垂葭苇端。

林树茂清樾，浪花浮碧澜。烟消栋宇出，露下场圃宽。

渔师自绳擉，农老仍衣冠。隐侯有令德，篯铿富清欢。

跫音喜人至，戟手劝客餐。酒行鹤献舞，饮具鱼横盘。

自称礼法野，所贵人情安。江山岁欲暮，风露日以寒。

兰佩香久歇，蒯缑铗空弹。怀君不暂置，于世何所干？

明发当复来，寿杯为子乾。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。